Diari Oficial de la Generalitat Valenciana


Sumari del DOGV 9805, del 08-03-2024 (2024/2081)

RESOLUCIÓ de 5 de març de 2024, de la Direcció General de Finançament, per la qual es disposa la publicació del Codi d'Actuació d'entitats financeres per a les persones afectades per l'incendi de l'immoble de Campanar.
--------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9805

Data del DOGV
:   08-03-2024

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2024/2081


Data del document
:   05-03-2024

Organisme emissor
:   Conselleria d'Hisenda, Economia i Administració Pública

Tipus de document
:   Resolució

Anàlisi jurídica

 Descriptors 

:   * Conselleria d'Hisenda, Economia i Administració Pública

RESOLUCIÓ de 5 de març de 2024, de la Direcció General de Finançament, per la qual es disposa la publicació del Codi d'Actuació d'entitats financeres per a les persones afectades per l'incendi de l'immoble de Campanar. [2024/2081]  
El tràgic incendi de l'immoble de Campanar del passat 22 de febrer ha deixat, a més de la immensa i irreparable desgràcia de la pèrdua de deu morts, una situació de desemparament extrem per a les persones afectades que han patit la desaparició del seu habitatge i la resta de les seues pertinences. La seua situació, a més, es veu agreujada perquè perviuen les càrregues financeres que pogueren existir sobre estos béns i pertinences, de manera que han de fer front a estes responsabilitats en unes circumstàncies molt complicades.  
La Generalitat és conscient d'esta situació de desemparament de les persones afectades per la tragèdia de Campanar, per la qual cosa ha disposat ja l'adopció de mesures extraordinàries amb vista a pal·liar, en la mesura que siga possible, les seues circumstàncies, com es posa de manifest en el Decret 23/2024, de 26 de febrer.  
A més, algunes entitats financeres, asseguradores i mediadors d'assegurances, entre altres, han manifestat la seua voluntat de donar suport a les persones afectades en l'àmbit de les seues activitats dins de la seua responsabilitat social corporativa.  
En este sentit, les mesures implementades en el decret indicat es complementen per la present resolució, mitjançant la qual es disposa la publicació d'un codi d'actuació de les entitats financeres prestadores de les persones afectades, d'adhesió voluntària, en el qual es recullen mesures per a alleujar i alleugerir els compromisos financers de les persones afectades vinculats a les possessions que han tingut la desgràcia de perdre.  
Entre les mesures, es preveu la carència per un període de sis mesos (de capital i interessos), prorrogable per sis mesos més, a voluntat de l'entitat financera i amb acceptació de la persona afectada, de les quotes de préstecs hipotecaris sobre els habitatges sinistrats dels quals siguen titulars les persones físiques afectades, a fi de donar-los temps perquè puguen percebre, mentrestant, les compensacions de les companyies asseguradores pel sinistre. Així mateix, s'oferirà a les persones afectades la possibilitat que, una vegada finalitzat el termini de carència, puguen formalitzar una novació del préstec a fi d'augmentar el principal pels imports no liquidats durant el període de la carència de sis mesos i incorporar en les quotes futures este efecte de forma diluïda en el temps per a adequar-les a la capacitat de pagament real del prestatari. El codi esmentat no restringix la capacitat de les entitats financeres prestadores de donar suport addicional a les persones afectades o altres mesures que no preveu esta resolució de manera explícita i sobre altres deutes amb l'abast que cada una d'estes entitats considere.  
  
Per això, i de conformitat amb el que establix l'article 10 del Decret 133/2023, de 10 d'agost, del Consell, d'aprovació del Reglament orgànic i funcional de la Conselleria d'Hisenda, Economia i Administració Pública, en la redacció que en fa el Decret 169/2023, de 3 d'octubre, del Consell, pel qual s'atribuïx la matèria de política financera a la Direcció General de Finançament, i de l'article 70 de la Llei 5/1983, de 30 de desembre, de Govern Valencià, resolc:  
  
  
Primer. Objecte  
Esta resolució té per objecte establir per a les entitats financeres el contingut d'un codi d'actuació amb els préstecs hipotecaris relacionats amb l'incendi de l'immoble de Campanar que procure l'alleujament a les persones afectades en els seus compromisos pels deutes financers hipotecaris durant el temps que transcórrega fins que reben les compensacions a les quals puguen tindre dret respecte a les assegurances subscrites o altres circumstàncies.  
  
Segon. Àmbit d'aplicació  
Les mesures previstes en el codi d'actuació s'aplicaran als deutes financers hipotecaris sobre els habitatges sinistrats per l'incendi de Campanar dels quals siguen titulars les persones físiques que en el moment de l'incendi tenien la seua residència habitual i permanent en estos.  
  
Tercer. Codi d'Actuació  
1. El Codi d'Actuació inclòs en l'annex serà d'adhesió voluntària per part de les entitats financeres o de qualsevol altra entitat que, de manera professional, realitze l'activitat de concessió de préstecs o crèdits hipotecaris.  
2. Les entitats que s'hi vulguen adherir ho sol·licitaran, mitjançant un escrit firmat electrònicament, a la Direcció General de Finançament, a esta adreça de correu electrònic jgknpzccgkrrfd@rrg.dj. No obstant això, seran acceptades altres formes de comunicació admeses en dret.  
  
3. Les entitats adherides aplicaran este codi d'actuació sempre que les persones afectades l'accepten, bé per sol·licitud d'estes o bé per iniciativa de la pròpia entitat prestadora. L'entitat financera exigirà la documentació que considere que siga necessària per a l'aplicació adequada d'este codi d'actuació.  
4. El termini per a formalitzar la sol·licitud de les persones afectades o, si és el cas, l'acceptació d'estes si la iniciativa procedix de l'entitat financera, no podrà excedir dos mesos des del dia hàbil següent a la data de publicació d'esta resolució.  
5. La Direcció General de Finançament publicarà en el Diari Oficial de la Generalitat Valenciana la llista de les entitats adherides, llista que s'actualitzarà cada vegada que s'incorpore o siga baixa una entitat financera prestadora.  
6. En el cas que hi haja dubtes interpretatius en l'aplicació d'este codi, estos es podran remetre a vukglabcxqwpge@kqc.pj a l'efecte que se solucionen.  
  
Quart. Eficàcia  
Esta resolució tindrà efecte des de l'endemà de la seua publicació en el Diari Oficial de la Generalitat Valenciana.  
  
València, 5 de març de 2024.- El director general de Finançament: Nicolás Jannone Bellot.  
  
  
ANNEX  
Codi d'Actuació aplicable a les persones   
afectades per l'incendi de Campanar   
  
1. Paralitzar de manera immediata a partir de l'entrada en vigor d'esta resolució el cobrament de la següent quota dels préstecs hipotecaris a tots els clients i clientes afectats segons el que establix el punt segon d'esta resolució, sempre que l'afectat haja donat la seua conformitat.   
2. Concedir una carència de capital i interessos per un període de 6 mesos, prorrogable a voluntat de l'entitat financera i acceptació de la mateixa persona afectada, per sis mesos més, sobre les quotes de préstecs hipotecaris que tinguen com a garantia els habitatges sinistrats dels quals siguen titulars les persones afectades, de manera que l'entitat financera assumirà els gastos derivats de formalitzar la posterior novació del préstec.  
3. El termini de sis mesos es calcularà des de la data de la primera quota que quede suspesa per l'aplicació de la carència.